b'\n_START_ARTICLE_\nTatjana Dremelj\n_START_SECTION_\nZgodovina\n_START_PARAGRAPH_\nSvojo pevsko kariero je pri\xc4\x8dela kot pevka lokalnih glasbenih skupin. Iz ene tak\xc5\xa1nih skupin je nastal kvartet ULTRA 4, ki se je pojavil na slovenski glasbeni sceni takoj po razpadu Belih vran. Skupino so sestavljali Mladen Zorec, Pino Zagori\xc4\x8dnik, Tatjana Dremelj in Majda Petan. V tej zasedbi se je kvartet ULTRA 4 udele\xc5\xbeil vseh pomembnej\xc5\xa1ih festivalov v takratni Jugoslaviji: Slovenska popevka, Vesela jesen, Splitski festival, Zagreb fest. Posneli so mnoge uspe\xc5\xa1ne skladbe znanih slovenskih in jugoslovanskih avtorjev. S pesmijo POTEPUH so zasedli 2. mesto na festivalu Slovenska popevka. Zaradi razpada skupine se je Tatjana pridru\xc5\xbeila pop skupini Pepel in kri, s katero je nastopala tako doma kot v tujini. Kmalu se je odlo\xc4\x8dila za samostojno glasbeno pot in \xc5\xbee prvo leto samostojne kariere zaklju\xc4\x8dila z zmago na POP Rally-u s pesmijo MOJA PESMICA avtorja Ota Pestnerja, ki ga je organizirala ZKP RTV Slovenije. _NEWLINE_Sodelovala je na vseh pomembnih glasbenih festivalih tako doma kot tudi v tujini. Leta 1983 je zmagala na III. mednarodnem popevkarskem festivalu na Malti (na prej\xc5\xa1njih festivalih sta Jugoslavijo zastopala Oto Pestner in Meti Mo\xc4\x8dnik), in sicer s Spomni se, prijatelj (besedilo zanjo je napisala Elza Budau), slovensko verzijo pesmi Habib tinsiex avtorja Dominica Galee, ki jo je zapela v alternaciji z malte\xc5\xa1kim pevcem Georgeem Agiusom. V svoji kategoriji (anga\xc5\xbeirane pesmi) je v konkurenci predstavnikov Belgije, Nizozemske in Italije osvojila 1. nagrado mednarodne \xc5\xbeirije.\n_START_SECTION_\nVrnitev na sceno\n_START_PARAGRAPH_\nNa vrhuncu svoje kariere je zaradi nenadne o\xc4\x8detove smrti prenehala s svojo glasbeno kariero. Deset let se ni pojavljala na slovenski glasbeni sceni in leta 1996 je posnela pri zalo\xc5\xbebi HELIDON svoj CD z naslovom ZALJUBLJENA. Glasbo zanj sta prispevala Sa\xc5\xa1o Fajon in Oto Pestner, tekste pa so napisali Janez Zmazek, Mi\xc5\xa1a \xc4\x8cermak in Tatjana Dremelj. Kar 5 pesmi s tega CD-ja se je uvrstilo na prva mesta na razli\xc4\x8dnih glasbenih lestvicah v Sloveniji.Posnela je tudi videospot za pesem DALA SEM TI VSE z re\xc5\xbeiserjem Vinci Vogue An\xc5\xbelovar.'